ШҚО ББ «Зайсан ауданы

бойынша білім бөлімінің

«Анель» балабақшасының тәрбиешісі

Әнуарбекова Назерке Сайранбекқызы

**Мақала**

**Тақырыбы: “Мамандығым мақтанышым”**

2025 оқу жылы

Мамандығым – мақтанышым.

“ Адамдық борышын, халқына еңбек қыл,

Ар – ождан айнымай ар сақта соны біл...”

Қоғам дамуының қозғаушы күші – адам десең , қоғамдағы жетістіктер бірінші кезекте адамдардың іс – әрекетінен көрініс береді. Абай атамыздың“ Сен де бір кірпіш дүниеге, кетігін тапта, бар қалан” деуі текке айтылмаса керек. Бұл дегеніміз – адам өз мамандығы арқылы өзіне де, қоғамға да пайда әкелуі үшін, өз мамандығының хас шебері болуы тиіс.

Шеберлікті ұштау жолы сол кәсіпті қалаған жанға ғана тән екені белгілі. Бүгінгі дамыған заманда мамандықтың түрі өте көп. Мамандықтың бәрі жақсы, тек оны дұрыс таңдай білу керек. Сол мамандықтардың ішінен жүрегің қалаған, маман иесі болу үшін көп еңбек ету қажет. Дұрыс таңдалған мамандық қана адамды бақытқа, шаттыққа бөлеп, биік белестерге жетелері анық. Мен де балалық шағымнан өзім сүйген мамандыққа бейімделдім.

Еліміздің ертеңі – жастарымыздың қолында деп сенім білдіріп, қолдау көрсетуде.

Ұстаздық – ұлы іс демекші, осы бір мәнерлі сөздің жетегінде, он бір жыл білім нәрімен, сусындаған мектеп қабырғасын артқа тастап “ұстаз” деген ұлы есімге ие болу үшін жоғары оқу орнына келіп едім. Төрт жыл бойы меңгерген білім мен тәлімімді кішкентай бүлдіршіндерге жеткізу үшін Қаратал ауылы “Анель” балабақша табалдырығын аттаған едім. Сол бала бақшаға жұмысқа орналасып, қазіргі таңда жұмыс атқарудамын. Ұйымшыл ұжыммен тез тіл табысып кеттім. Жаңа заманның жасампаз ұстазы ретінде, әрбір өткізген ертеңгіліктеріме, оқытудың жаңа әдістерін қолданып жүрмін. Өткізген ертеңгіліктеріме, іс-шараларарға меңгерушілер,әдіскерлер, тәрбиешілер қатысып, өзіндік пікірлерін ортаға салып,тәжірибемнің қалыптасуына ықпаллдарын тигізуде.

Балалармен жұмыс жасау мен үшін үлкен бақыт. Себебі пәк көңілді балалармен қарым – қатынас маған қуаныш, шаттық сыйлайды. Жұмысым күрделі де, қызықты, талабы мен жемісі қатар жүретін өз мамандығымды қатты жақсы көремін. Өйткені, бұл мамандық – менің жүрек қалауым. Сондықтан да мен өз мамандығымды жоғары бағалаймын. Себебі түрлі тәрбиелік шараларды өткізе жүріп, олардың бойындағы қасиеттерін танып – біліп, бағалап – ескеріп, жан – дүниесін түсінуге тырысамын. Әр баланың бойындағы көрінбей жүрген талантын жарыққа шығарып, жеке тұлға болып қалыптасуына көмектесемін. Балалардың өзгешелікке қызығушылығының арқасында өзімнің жұмысыма деген ынтам, балаларға деген сүйіспеншілігім одан сайын артып келе жатыр. Балабақшадағы басқа да тәрбиешілер мен мұғалімдердің бойындағы төзімділік, сыпайылық, тазалық сияқты жақсы деген, әр мұғалім бойында болу керек қасиеттерді өз бойыма сіңіріп, балаларды білімге, сурет салуға үйретсем, осыған дейін алған тәжірибемнің, еңбегімнің жемісі деп білем. Балабақшада жұмыс істеуім мені жақсы жаққа өзгертіп келе жатқандай. Мен балаларға үйретсем, менде олардан аз да болса  үйренуге тырысам. Себебі, кішкентай сәби жүректері еш жамандықты білмейтін, көздері мейірімге толы періштелер емес пе?!

Алдымда отырған кішкентай бүлдіршіндерге өмірде не дұрыс, не бұрыстығын түсіндіріп өсіру ең қиын іс дер едім. Өйткені қанаты қатпаған кішкентай бүлдіршінді ел қатарлы өсіріп, қалтарыс – бұлтарысы көп өмірге даярлап, қанаты қайырылмайтындай етіп тәрбиелеуде емес пе?!

Мен бұл бала бақшада үш жыл еңбек етудемін. Бұл еңбектен ешбір жалыққан емеспін. Алдымда отырған әрбір бүлдіршінге арнаған уақытымды, ең бір бағалы, бақытты кездерім деп айта аламын.

“Ел есінде бір жыл қалғың келсе – ас бер, он жыл қалғың келсе – ағаш отырғыз, ал мәңгі қалғың келсе – бала тәрбиеле”- дейді дана халқымыз.

-Міне, осындай кербез, мейрімді тәрбиеші атансам- адами парызымның орындалғаны деп білемін.   Қорыта келе, атақты ойшыл Әл Фараби “тәрбиесіз берілген білім – адамзаттың қас жауы” демекші, бойларына тәрбиені, ұлттық құндылықты сіңіре отырып, білімге, еңбекке баулысақ, ұлт болашағы жарқын болары сөзсіз. Мақсат – айқын, міндет – біреу: келешек ұлт болашағына, жастарымызға дұрыс тәрбиемен қоса, сапалы білім беру.

         Қызығы да, қиындығы да қатар жүретін ұстаздық жолы – менің мамандығым, менің мақтанышым!